LV Eiropas Savienības Oficiālais Vēstnesis C 473/7

ZIŅOJUMS

par Biorūpniecības kopuzņēmuma 2015. finanšu gada pārskatiem ar Kopuzņēmuma atbildi

(2016/C 473/02)

SATURS

Punkts Lappuse IEVADS 1.–4. 8 TICAMĪBAS DEKLARĀCIJU PAMATOJOŠĀ INFORMĀCIJA 5. 8 TICAMĪBAS DEKLARĀCIJA 6.–13. 8 Atzinums par pārskatu ticamību 11. 9 Atzinums par pārskatiem pakārtoto darījumu likumību un pareizību 12. 10 KOMENTĀRI PAR BUDŽETA UN FINANŠU PĀRVALDĪBU 14.–20. 10 Pārskatu izklāsts 14.–16. 10 2015. gada budžeta izpilde 17.–18. 10 Kopuzņēmuma BBI daudzgadu budžeta izpilde, īstenojot pamatprogrammu “Apvārsnis 2020” 19.–20. 10 CITI JAUTĀJUMI 21.–24. 11 Galvenie kontroles mehānismi un pārraudzības sistēmas 21. 11 Krāpšanas apkarošanas stratēģija 22.–24. 11 IEPRIEKŠĒJO APSVĒRUMU PĒCPĀRBAUDE 25.–26. 11 Uzraudzība un ziņošana par projektu pētījumu rezultātiem 25. 11 Interešu konflikti 26. 11 PIELIKUMS 12

IEVADS

1. Kopuzņēmumu BBI, kurš atrodas Briselē, izveidoja 2014. gada maijā (1) uz desmit gadiem, un tas sāka patstāvīgu darbību 2015. gada 26. oktobrī.

2. Kopuzņēmuma BBI mērķis ir ieviest tādu pētniecības un inovācijas pasākumu programmu Eiropā, kas novērtēs to atjaunojamu bioloģisko resursu pieejamību, kurus var izmantot biomateriālu ražošanai, un, pamatojoties uz to, atbalstīs ilgtspējīgu biovērtības ķēžu izveidi (2). Minētie pasākumi būtu jāveic, sadarbojoties visā biovērtību ķēdē iesaistītajām ieinteresētajām personām, tostarp primārās ražošanas un pārstrādes nozarēm, patērētāju zīmoliem, MVU, pētniecības un tehnoloģiju centriem, kā arī augstskolām.

3. Kopuzņēmuma dibinātāji ir Eiropas Savienība (ES), kuru pārstāv Eiropas Komisija, un rūpnieciskie partneri, kurus pārstāv Biorūpniecības konsorcijs (BIC).

4. ES maksimālais ieguldījums kopuzņēmumā BBI pētniecības pasākumu un administratīvo izmaksu segšanai (3) ir 975 miljoni EUR, kurus finansē no pētniecības un inovācijas pamatprogrammas “Apvārsnis 2020” (2014.–2020. gads) budžeta (4). Pārējo Kopuzņēmuma locekļu ieguldījumam Kopuzņēmuma darbības laikā jābūt vismaz 2 730 miljoniem EUR (5), tostarp naudas iemaksām vismaz 182,5 miljonu EUR apmērā, ieguldījumiem natūrā papildu pasākumos (6) vismaz 1 755 miljonu EUR apmērā un ieguldījumiem natūrā Kopuzņēmuma darbībās (7).

TICAMĪBAS DEKLARĀCIJU PAMATOJOŠĀ INFORMĀCIJA

5. Palātas izmantotā revīzijas pieeja ietver analītiskas revīzijas procedūras, darījumu pārbaudes Kopuzņēmuma līmenī un pārraudzības un kontroles sistēmu galveno kontroles mehānismu novērtēšanu. To papildina citu revidentu attiecīgā darbā gūtie pierādījumi un vadības apliecinājumu analīze.

TICAMĪBAS DEKLARĀCIJA 6. Saskaņā ar Līguma par Eiropas Savienības darbību (LESD) 287. pantu Palāta revidēja: a) kopuzņēmuma BBI gada pārskatus, kuri ietver finanšu pārskatus (8) un ziņojumus par budžeta izpildi (9) par 2015. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību. Vadības atbildība 7. Saskaņā ar Komisijas Deleģētās regulas (ES) Nr. 110/2014 (10) 16. un 22. pantu vadība ir atbildīga par Kopuzņēmuma gada pārskatu sagatavošanu un patiesu izklāstu, kā arī par pakārtoto darījumu likumību un pareizību. a) Vadības atbildība saistībā ar Kopuzņēmuma gada pārskatiem ietver tādas iekšējās kontroles sistēmas izveidi, ieviešanu un uzturēšanu, kas ļauj sagatavot un patiesi izklāstīt finanšu pārskatus, kuros krāpšanas vai kļūdas dēļ nav sniegtas būtiski nepareizas ziņas; izraudzīties un izmantot piemērotas grāmatvedības metodes, pamatojoties uz grāmatvedības noteikumiem, ko pieņēmis Komisijas grāmatvedis (11), un veikt konkrētajiem apstākļiem atbilstošas grāmatvedības aplēses. Izpilddirektors apstiprina Kopuzņēmuma gada pārskatus pēc tam, kad Kopuzņēmuma grāmatvedis tos ir sagatavojis, izmantojot visu pieejamo informāciju, un tiem pievienojis paskaidrojumu, kurā cita starpā ir apliecinājis pamatotu pārliecību, ka pārskati visos būtiskajos aspektos sniedz skaidru un patiesu priekšstatu par kopuzņēmuma finanšu stāvokli. b) Vadības atbildība saistībā ar pakārtoto darījumu likumību un pareizību un atbilstību pareizas finanšu pārvaldības principam nozīmē izveidot, ieviest un uzturēt efektīvu un lietderīgu iekšējās kontroles sistēmu, ietverot pienācīgu pārraudzību un piemērotus pasākumus pārkāpumu un krāpšanas novēršanai, kā arī, ja vajadzīgs, tiesvedību nepareizi izmaksāto vai izlietoto līdzekļu atgūšanai. Revidenta atbildība 8. Palātas pienākums ir, pamatojoties uz savu revīziju, Eiropas Parlamentam un Padomei (12) sagatavot deklarāciju par gada pārskatu ticamību un tiem pakārtoto darījumu likumību un pareizību. Palāta veic revīziju saskaņā ar Starptautiskās Grāmatvežu federācijas (IFAC) starptautiskajiem revīzijas standartiem un ētikas kodeksiem un INTOSAI starptautiskajiem augstāko revīzijas iestāžu standartiem. Šie standarti uzliek Palātai pienākumu plānot un veikt revīziju tā, lai gūtu pamatotu pārliecību, ka Kopuzņēmuma gada pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi. 9. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Izraudzītās procedūras ir atkarīgas no revidenta profesionālā sprieduma, kurš balstās uz novērtējumu par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Novērtējot minēto risku, revidents ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu, kā arī pārraudzības un kontroles sistēmas, kas ieviestas pakārtoto darījumu likumības un pareizības nodrošināšanai, un pēc tam izstrādā konkrētajiem apstākļiem atbilstošas revīzijas procedūras. Revīzijā novērtē arī izmantoto grāmatvedības metožu piemērotību un aplēšu pamatotību, kā arī pārskatu vispārējo izklāstu. 10. Palāta uzskata, ka iegūtie revīzijas pierādījumi ir pietiekami un atbilstoši, lai pamatotu tās ticamības deklarāciju. Atzinums par pārskatu ticamību 11. Palāta uzskata, ka Kopuzņēmuma gada pārskati visos būtiskajos aspektos patiesi atspoguļo Kopuzņēmuma finanšu stāvokli 2015. gada 31. decembrī, kā arī darbības rezultātus un naudas plūsmas minētajā datumā noslēgtajā gadā, kā to nosaka Kopuzņēmuma finanšu noteikumi un Komisijas grāmatveža pieņemtie grāmatvedības noteikumi. Atzinums par pārskatiem pakārtoto darījumu likumību un pareizību 12. Palāta uzskata, ka 2015. gada 31. decembrī slēgtā gada pārskatiem pakārtotie darījumi visos būtiskajos aspektos ir likumīgi un pareizi.

13. Turpmākie komentāri nav pretrunā Palātas sniegtajiem atzinumiem.

KOMENTĀRI PAR BUDŽETA UN FINANŠU PĀRVALDĪBU

Pārskatu izklāsts

14. Kopuzņēmuma BBI locekļi, kas nav Savienība, katru gadu līdz 31. janvārim ziņo kopuzņēmuma BBI valdei par katrā no iepriekšējiem finanšu gadiem veikto ieguldījumu natūrā vērtību (13). Pamatojoties uz šo informāciju un saskaņā ar Eiropas Komisijas norādījumiem Kopuzņēmumam locekļu ieguldījumi natūrā ir jāreģistrē Kopuzņēmuma pārskatos.

15. Galīgo pārskatu sagatavošanas laikā Kopuzņēmums nebija saņēmis prasītos ziņojumus no saviem locekļiem. Tādējādi kopējā vērtība, kas attiecas uz 2015. gadā veiktajiem ieguldījumiem natūrā un kas iegrāmatota pārskatos, balstās uz Kopuzņēmuma veiktajām aplēsēm par izmaksām, kuras locekļiem bija radušās līdz 2015. gada beigām (14).

16. Kopuzņēmuma BBI sagatavotajos pārskatos nav iekļauts ne budžeta izlietojuma pārskats, ne arī tā saskaņošanas tabula ar pārskatu par saimnieciskās darbības rezultātu. Budžeta izlietojuma pārskats ir publicēts Kopuzņēmuma 2015. gada pārskatā par budžeta un finanšu pārvaldību (15), kaut arī sniegtās informācijas līmenis atšķiras no vairākuma citu kopuzņēmumu sniegtās informācijas, un tas liecina, ka Komisijai ir nepieciešams izstrādāt skaidras vadlīnijas par to, kā kopuzņēmumiem ir jāziņo par budžetu.

2015. gada budžeta izpilde

17. Galīgajā 2015. gada budžetā, kurš bija pieejams izpildei, bija 209,4 miljoni EUR saistību apropriācijās un 21,1 miljons EUR maksājumu apropriācijās. Saistību un maksājumu apropriāciju izlietojuma līmenis attiecīgi bija 87 % un 89 % (16).

18. Visas 2015. gada pamatdarbības saistības (180,4 miljoni EUR) bija uzņemtas vispārīgi un attiecās uz diviem 2015. gadā rīkotiem uzaicinājumiem iesniegt priekšlikumus, un 2015. gada 31. decembrī piešķiršanas procedūra vēl turpinājās.

Kopuzņēmuma BBI daudzgadu budžeta izpilde, īstenojot pamatprogrammu “Apvārsnis 2020”

19. No kopējā piešķīruma 975 miljonu EUR apmērā pamatdarbībām un administratīvajām darbībām, kuras bija jāfinansē Eiropas Savienībai, Kopuzņēmums 2015. gada 31. decembrī bija uzņēmis pamatdarbības saistības par 230 miljoniem EUR (23,6 %). Šajā summā ietilpst 17,7 miljoni EUR priekšfinansējuma maksājumu, ko bija veikusi Komisija, pirms Kopuzņēmums ieguva finansiālu autonomiju 2015. gada oktobrī. ES naudas ieguldījums Kopuzņēmuma administratīvajām izmaksām bija 0,8 miljoni EUR.

20. No kopējā piešķīruma 975 miljonu EUR apmērā (17), ko veido citu locekļu ieguldījumi naudā un natūrā pamatdarbību segšanai, 2015. gada 31. decembrī Kopuzņēmuma locekļi nebija paziņojuši nevienu summu. Kopuzņēmums BBI 2015. gada pārskatos reģistrēja ieguldījumu natūrā, kas bija aplēsts 3,5 miljonu EUR apmērā, un ieguldījumu naudā 0,3 miljonu EUR apmērā (18) pamatdarbībām. Citu locekļu ieguldījumi Kopuzņēmuma administratīvajām izmaksām bija 0,8 miljoni EUR.

CITI JAUTĀJUMI

Galvenie kontroles mehānismi un pārraudzības sistēmas

21. Kopuzņēmums BBI ir ieviesis ex ante kontroles procedūras, pamatojoties uz finanšu un pamatdarbības dokumentārajām pārbaudēm, un izstrādā plānu dotāciju saņēmēju ex post revīzijām, kas jāievieš, sākot ar 2017. gadu (19). Šīs pārbaudes ir galvenie līdzekļi, ar kuriem var novērtēt, cik pareizi un likumīgi ir pakārtotie darījumi, tostarp Kopuzņēmuma locekļu, kuri nav ES, iemaksas naudā un natūrā.

Krāpšanas apkarošanas stratēģija

22. Kopuzņēmuma BBI finanšu noteikumu 12. pantā ir paredzēts, ka Kopuzņēmuma budžets izpildāms, piemērojot efektīvu un lietderīgu iekšējo kontroli, tostarp krāpšanas un pārkāpumu novēršanu, atklāšanu, labošanu un pēcpārbaudi.

23. Pēc tam, kad Komisija 2011. gada jūnijā bija pieņēmusi krāpšanas apkarošanas stratēģiju, pirmo kopējo krāpšanas apkarošanas stratēģiju pētniecības jomā pieņēma 2012. gada jūlijā un atjaunināja 2015. gada martā, lai ņemtu vērā izmaiņas, kas ieviestas saistībā ar pamatprogrammu “Apvārsnis 2020” (20). Krāpšanas apkarošanas stratēģija pētniecības jomā ietver rīcības plānu, kas jāīsteno pētniecības kopuzņēmumiem.

24. Kopuzņēmumā BBI jau ir ieviestas iekšējās kontroles procedūras, kuru uzdevums ir sniegt pamatotu pārliecību par krāpšanas un pārkāpumu atklāšanu (maksājumu ex ante pārbaudes, interešu konflikta politika un plānotās dotāciju galīgo saņēmēju ex post revīzijas). Kopuzņēmums īsteno rīcības plānā noteiktos pasākumus, piemēram, tas izmanto Komisijas datubāzes, lai identificētu izslēgtās organizācijas vai potenciālus dubulta finansējuma gadījumus (21), atbilstoši saskaņotam laika grafikam.

IEPRIEKŠĒJO APSVĒRUMU PĒCPĀRBAUDE

Uzraudzība un ziņošana par projektu pētījumu rezultātiem

25. Saskaņā ar pamatprogrammas “Apvārsnis 2020” noteikumiem (22) kopuzņēmums BBI savā gada darbības pārskatā ir darījis zināmus konkrētus rādītājus, kas attiecas uz pētījumu rezultātiem (rezultātu rādītāji un rādītāji transversālo jautājumu uzraudzībai) (23). Tomēr attiecībā uz 2015. gadu informācija nebija detalizēta, jo pirmie kopuzņēmuma BBI projekti bija sākotnējā posmā.

Interešu konflikti

26. Komisija 2015. gada jūlijā izdeva kopuzņēmumiem adresētas pamatnostādnes par noteikumiem attiecībā uz interešu konfliktiem, tostarp vienotu paraugu deklarācijai par interešu konflikta neesamību, kas Kopuzņēmumam ir jāiekļauj savās procedūrās.

Šo ziņojumu 2016. gada 18. oktobra sēdē Luksemburgā pieņēma IV apakšpalāta, kuru vada Revīzijas palātas loceklis Baudilio TOMÉ MUGURUZA. Revīzijas palātas vārdā – priekšsēdētājs Klaus-Heiner LEHNE

(1) Padomes 2014. gada 6. maija Regula (ES) Nr. 560/2014, ar ko izveido biorūpniecības kopuzņēmumu (OV L 169, 7.6.2014., 130. lpp.).

(2) Kopuzņēmuma kompetence, darbības un pieejamie resursi ir apkopoti pielikumā, kas pievienots šim ziņojumam informācijai.

(3) Kopuzņēmuma BBI administratīvās izmaksas nepārsniedz 58,5 miljonus EUR un tiek segtas no finanšu ieguldījumiem, kurus katru gadu vienlīdzīgās daļās sadala starp Savienību un pārējiem locekļiem.

(4) Eiropas Parlamenta un Padomes 2013. gada 11. decembra Regula (ES) Nr. 1291/2013, ar ko izveido pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).

(5) Regula (ES) Nr. 560/2014, 4. panta 1. punkts.

(6) Kā noteikts Regulas (ES) Nr. 560/2014 4. panta 2. punkta b) apakšpunktā, papildu pasākumi ir ieguldījumi natūrā pasākumu īstenošanai ārpus Kopuzņēmuma darba plānā un budžetā paredzētā, kas veicina BBI ierosmes mērķu sasniegšanu. Saskaņā ar tās pašas regulas 4. panta 4. punktu papildu pasākumu izmaksas apliecina neatkarīgs ārējais revidents, un ne kopuzņēmums, ne kāda cita ES struktūra neveic to revīziju.

(7) Ieguldījuma natūrā Kopuzņēmuma darbībās vērtība ir atkarīga no citu saņemto ieguldījumu vērtības.

(8) Finanšu pārskatos ietilpst bilance, pārskats par finanšu darbības rezultātiem, naudas plūsmas tabula, pārskats par neto aktīvu pārmaiņām un kopsavilkums par svarīgākajām grāmatvedības metodēm, un citi paskaidrojumi.

(9) Tajos ietilpst ziņojumi par budžeta izpildi un kopsavilkums par budžeta principiem un citi paskaidrojumi.

(10) OV L 38, 7.2.2014., 2. lpp.

(11) Komisijas grāmatveža pieņemtie grāmatvedības noteikumi balstās uz Starptautiskās Grāmatvežu federācijas pieņemtajiem starptautiskajiem publiskā sektora grāmatvedības standartiem (IPSAS) vai, ja nepieciešams, uz Starptautisko grāmatvedības standartu padomes izdotajiem starptautiskajiem grāmatvedības standartiem (IAS)/starptautiskajiem finanšu pārskatu sagatavošanas standartiem (IFRS).

(12) Deleģētā regula (ES) Nr. 110/2014, 47. pants.

(13) Regula (ES) Nr. 560/2014, 4. panta 3. un 4. punkts.

(14) Uz aplēsēm balstītā ieguldījumu natūrā vērtība ir 3,5 miljoni EUR. Lai gan ieguldījumu natūrā aplēšu aprēķinam Kopuzņēmums izmantoja visprecīzāko pieejamo informāciju, šo summu nav apstiprinājis ne neatkarīgs ārējais revidents (Regula (ES) Nr. 560/2014, 4. panta 4. punkts), ne Kopuzņēmuma izpilddirektors.

(15) 2015. gada pārskats par budžeta un finanšu pārvaldību, 17. lpp.

(16) 2015. gada pārskatos maksājumu izpildes līmenis ir tikai 2 %, sākot ar dienu, kad Kopuzņēmums kļuva finansiāli patstāvīgs. Tomēr visam 2015. finanšu gadam maksājumu izpildes rādītājs ir 89 %. Kopuzņēmuma BBI 2015. gada pārskata par budžeta un finanšu pārvaldību 3. nodaļā ir sniegts budžeta izpildes detalizēts izklāsts.

(17) 792,5 miljoni EUR natūrā un 182,5 miljoni EUR skaidrā naudā.

(18) Finanšu ieguldījumi pamatdarbības izmaksām, kurus veic locekļi, kas nav Savienība, saskaņā ar Regulas (ES) Nr. 560/2014 pielikuma 12. panta 3. punkta a) apakšpunktu un 4. punktu.

(19) Sk. kopuzņēmuma BBI 2015. gada darbības pārskatu, 40. lpp. Revīzijas pieeja pamatprogrammas “Apvārsnis 2020” projektiem ir izklāstīta Pētniecības jomas kopējā šīs pamatprogrammas ex post revīzijas stratēģijā. To projektu ex post revīzijas, ko Kopuzņēmums finansējis no programmas “Apvārsnis 2020”, sāksies 2017. gadā

(20) Piemēram, tika izveidots Kopējā atbalsta centrs, kurā ir centralizēts revīzijas dienests un saskaņoti uzņēmējdarbības procesi ES pētniecības struktūrām.

(21) Šīs darbības ietver arī tādu finansējuma avotu novērtēšanu, kuri atrodas ārpus ES, lai novērstu dubultu finansējumu.

(22) Regulas (ES) Nr. 1291/2013 31. pants un Padomes Lēmuma 2013/743/ES (OV L 347, 20.12.2013., 965. lpp.) II pielikums.

(23) Kopuzņēmuma BBI gada darbības pārskats, 1.3.1. iedaļa, 8.–16. lpp., un 12. pielikums, 47.–58. lpp.

PIELIKUMS Biorūpniecības kopuzņēmums (Brisele) Kompetence un darbības Savienības kompetence saskaņā ar Līgumu (187. un 188. pants Līgumā par Eiropas Savienības darbību) Eiropas Parlamenta un Padomes 2013. gada 11. decembra Regula (ES) Nr. 1291/2013, ar ko izveido pētniecības un inovācijas pamatprogrammu “Apvārsnis 2020” (2014.–2020. gads), un īpaši Lēmuma 2013/743/ES III daļa. Pamatprogrammas “Apvārsnis 2020” mērķis ir panākt lielāku ietekmi izšķirošās jomās, kurās pētniecība un inovācija varētu veicināt tālāku Eiropas konkurētspējas mērķu sasniegšanu, piesaistīt privātas investīcijas un palīdzēt atrisināt sabiedrības problēmas, pamatprogrammu “Apvārsnis 2020” kombinējot ar privātā sektora līdzekļiem publiskā un privātā sektora partnerībās. Padomes 2014. gada 6. maija Regula (ES) Nr. 560/2014, ar ko izveido Biorūpniecības kopuzņēmumu. Kopuzņēmuma kompetence (Padomes Regula (Es) Nr. 560/2014) Pamatuzdevums: saskaņā ar pamatprogrammas “Apvārsnis 2020” noteikumiem īstenot stratēģisko inovācijas un pētniecības programmu (SIRA), ko izstrādājusi nozare Kopuzņēmums BBI rīko uzaicinājumus iesniegt priekšlikumus pētniecības, demonstrējumu un ieviešanas pasākumu atbalstam, lai nodrošinātu visā biovērtību ķēdē iesaistīto ieinteresēto personu sadarbību pirmām kārtām attiecībā uz biomasas ražošanu, pārstrādes nozarēm un galīgo izlietojumu. Konkrēti tas atbild par: — gada darba plānu koordinācijas izveidei, — ieguldījumu stratēģiskās inovācijas un pētniecības programmas un galveno rezultātu rādītāju caurskatīšanā, — uzaicinājumu pārvaldību, — projektu novērtēšanu, — dotāciju nolīgumu procedūru, — projekta pārvaldības visu aprites ciklu, — komunikāciju, izplatīšanu un ieinteresēto personu pārvaldīšanu, — atbalsta politikas izstrādi. Mērķi: izveidot ilgtspējīgu un konkurētspējīgu biorūpniecību Eiropā, kā pamatā ir modernas biorafinēšanas iekārtas, kuras ilgtspējīgi iegūst biomasu; šā mērķa sasniegšanai Kopuzņēmums: 1) demonstrē jaunas tehnoloģijas, kas no Eiropā iegūtas biomasas dod iespēju ražot jaunus ķīmisko vielu veidošanas elementus, jaunus materiālus un jaunus patēriņa produktus; 2) izstrādā darījumdarbības modeļus, kas ekonomikas tirgus dalībniekus integrē visā vērtību ķēdē; 3) izveido pamata biorafinēšanas rūpnīcas, kurās izmanto tehnoloģijas un darījumdarbības modeļus. Pārvaldība Kopuzņēmuma BBI pārvaldības struktūras ir i) Valde, ii) izpilddirektors, iii) Zinātniskā komiteja, iv) valstu pārstāvju grupa. i) Valdē ietilpst pieci Komisijas pārstāvji Savienības vārdā un pieci to locekļu pārstāvji, kas nav Savienība, no kuriem vismaz viens ir vidējā vai mazā uzņēmuma (MVU) pārstāvis. Valdei ir vispārēja atbildība par stratēģisko virzību un kopuzņēmuma BBI darbībām, un tā uzrauga pasākumu īstenošanu. ii) Izpilddirektors ir galvenā izpildpersona, kas ir atbildīga par kopuzņēmuma BBI ikdienas pārvaldību saskaņā ar valdes lēmumiem. Izpilddirektors ir kopuzņēmuma BBI juridiskais pārstāvis un ir atbildīgs valdes priekšā. Izpilddirektoram palīdz programmas birojs, ko viedo Kopuzņēmuma darbinieki. iii) un iv) Zinātniskā komiteja un valstu pārstāvju grupa ir kopuzņēmuma BBI padomdevējas struktūras. Kopuzņēmumam pieejamie resursi 2015. gadā Budžets 209 422 797 EUR saistībām 21 075 192 EUR maksājumiem Darbinieku skaits 2015. gada 31. decembrī 22 amata vietas štatu sarakstā (pagaidu darbinieki un līgumdarbinieki), no tām bija aizpildītas 13 amata vietas, kas paredzētas pamatdarbībām (7 darbinieki), administrācijai (2 darbinieki) un dažādiem uzdevumiem (4 darbinieki). Darbības un pakalpojumi 2015. gadā Sk. kopuzņēmuma BBI gada darbības pārskatu vietnē www.bbi-europe.eu Avots: Kopuzņēmuma BBI sniegtā informācija.